Лента событий ВААК
Хыԥсҭа ақыҭан АААК Аҭыԥантәи аҟәша аатит.
Адунеизегьтәи аԥсуа-абаза конгресс Аҭыԥантәи аҟәша аатит Гәдоуҭа араион Хыԥсҭа ақыҭан. Хыԥхьаӡара 57-тәуп.
Аҭыԥантәи аҟәша дахагылеит Лери Аҩӡба, аҟәша иалалеит: Амиранда Еныкь, Инал Гыцба, Омар Аргәын и Инар Цәышба.
АААК Жәларбжьаратәи аекологиатә конгресс аҽаланархәит.
АААК аусзуҩцәа рхы аладырхәит Х Неватәи жәларбжьаратәи аекологиатә конгресс. Хаҭалагьы Аҭыԥантәи аҟәшақәа аус рыцуразы аҟәша аспециалист Хьерсон Симониеи АААК аинформациа аҟәша аспециалист Шьазина Бганԥҳаи. Аекологиатә конгресс мҩаԥысуан Санкт-Петербург лаҵарамза 25-31 рзы. Иааидкыланы уи рхы аладырхәит 15 инареиҳаны СНГ атәылақәа рхаҭарнакцәа. Аусмҩаԥгатә еиҿкаан Атәыла ахада игрантқәа рфонди Россотрудничество апрограмма "Абиԥара ҿыци" рыцхыраарала.
АААК Аҟәа Адыгақәа рымҩан ахәыҷқәа рзы аныҳәа еиҿнакааит.
Адунеизегьтәи аԥсуа-абаза конгресс Ахәыҷқә рыхьчара жәларбжьаратәи амш азы аныҳәа еиҿнакааит. Иара мҩаԥысит Аҟәа, Адыгақәа рымҩан. Аныҳәа иаҭааит ашкол иҭамлац ахәыҷқәа реиԥш ашколхәыҷқәагьы. Арлахҿыхратә программа мҩаԥыргон ааԥхьара змаз аниматорцәа. Ашоу анынҵәа ахәыҷқәа зегьы аршәы рҿарҵеит.
АААК Аҳәса рхеилак «Аԥсуара» иазку аилацәажәарақәа хацнаркит
Ҳажәлар рмилаҭ-уаҩышәаратә кодекс «Аԥсуара» аиқәырхареи аларҵәареи азҵаарақәа рылацәажәара иазку аиԥыларақәа хацлыркит АААК Аҳәса рхеилак ахантәаҩы Екатерина Бебиаԥҳа Очамчыра ақалақьи араиони арҵаҩцәеи, аҵара ус ахылаԥшцәеи алархәны. Еиԥыларацыԥхьаӡа еизо ауаа идырбахоит атема иазку архивтә кадрқәа, ауаа хатәрақәа, арҿиаратә, аҭҵаарадырратә интеллигенциа ахаҭарнакцәа Аԥсуара иахьалацәажәо. Апроект аԥхьатәи аетап аҟны аиԥш зеиԥшу аиԥыларақәа мҩаԥгахоит Очамчыра, Тҟәарчал, Гәдоуҭа. https://abaza.org/abk/1036
АААК Аацытәи ашколхәыҷқәа рныҟәара еиҿнакааит
Адунеизегьтәи аԥсуа-абаза конгресс Аҭыԥантәи аҟәшақәа аус рыцура аҟәша Аацытәи ашколхәыҷқәа 40-ҩык рныҟәара еиҿнакааит апроект "Аимадара" аҳәаақәа ирҭагӡаны. Ахәыҷқәа раԥхьаӡа акәны Отаԥ ақыҭан Абраскьыл иҳаԥы иаҭааит, Мықәтәи аныхабаа рбеит.
Акультуратә хәҭа анахысгьы ахәыҷқәа алахҿыхратә программа рзыԥшын: еиуеиԥшым аицлабрақәа мҩаԥыргеит, аԥсуа милаҭтә хәмаррақәа рҟны еиндаҭлеит.
АААК апроект "Аимадара" хацыркын 2019 шықәсазы. Хықәкыс иамоуп ақыҭахәыҷқәа Аԥсны аҭыԥ ԥшӡарақәа дырбара. Иааиуа аныҟәара азԥхьагәаҭоуп рашәарамза 3 рзы. Усҟан иргараны иҟоуп Арасаӡыхьи Кәтоли рҟынтә ашколхәыҷқәа.
АААК Џьырхәеи Бгардәаныи ашколхәыҷқәеи арҵаҩцәеи адиспансеризациа иахнажьит
Адунеизегьтәи аԥсуа-абаза конгресс Гәдоуҭа араион Џьырхәа ақыҭа ицаны аҭыԥантәи ашколхәыҷқәеи арҵаҩцәеи адиспансеризациа иахнажьит. Агәаҭара рхы аладырхәит Бгардәанытәи абжьаратә школ аҵаҩцәагьы, зынӡа 70-ҩык инареиҳаны. Ари абыжьбатәи ныҟәароуп Аконгресс абри аганахьала еиҿнакаауа.
Ишаԥу еиԥш, адиспансеризациа ҩ-етапкны имҩаԥысит. Зназы ахәыҷқәа ршьа ргеит азеиԥш анализ аҟаҵареи, ашьақар иалоу ашәареи рзы. Анаҩс ироуз алҵшәақәа рыла аҳақьымцәа хаҭа-хаҭала ирыхәаԥшит.
Агәаҭара мҩаԥыргон акардиолог Ирма Каҷараа, ахәдаҳақьым Риҵа Ҳалбад, аневролог Саида Кәанџьариа, аблаҳақьым Фатима Сангәылиа, ахәыҷы ҳақьымцәа Ангелина Оҭырԥҳаи Наталиа Роговеи, аендокринолог Ҳамида Џьыкырԥҳа, Аԥсны ареабилитологцәа рассоциациа ахаҭарнак Арзадин Агрба. Ахәыҷқәа ргәеисра асахьа ҭырхит. Агәаҭара ианахыс, иҵегь ргәабзиара иацклаԥшырц аҳақьым дызбаша ҳәа иалыркааз ақәкынҵа рырҭеит.
Адиспансеризациа амҩаԥгара рхы аладырхәит Аҟәатәи амедицинатә коллеџь астудентцәа : Сариа Ҳашԥҳа, Алиса Џьанелиӡе, Диана Атулиан, Рузанна Тулумџьан, Анасатасиа Иаилиан, Дариа Пархоменко. Дара аҳақьымцәа ирыцхраауан ашәҟәқәа рхарҭәаара аганахьала.
АААК Кавказтәи аибашьра иалаӡыз ргәалашәара амш иазкыз аусмҩаԥгатәқәа ирылахәын.
Кавказтәи аибашьраҿы иҭахаз ргәалашәара аҽны Адунеизегьтәи аԥсуа-абаза конгресс Аҟәатәи аофис аусзуҩцәа Амҳаџьырқәа рбаҟа амҵан ашәҭ шьыҵәрақәа шьҭарҵеит, иара убас Ашьамаҟа цәашьы адыркит. Ари ацәашьы аконгрессаа рнапала иҟарҵоит, маи 21 рзы абаҟа азааигәара ирбылуеижьҭеи сынтәа ԥшьышықәсоуп.
Аконгресс аусзуҩцәа Нарҭаа рымца аиқәҵарагьы рҽаладырхәит.
Адунеизегьтәи аԥсуа-абаза конгресс иаҳхаҳгахьоу аҭоурых арыцхәқәа зегьы патула ирзыҟоуп, еиҵагыло абиԥарақәа рызнагара иазааԥсоит, Аԥсуара аиқәырхареи аҿиареи инаваргыланы.
Аҷандареи Абӷархықәи ашколхәыҷқәеи арҵаҩцәеи адиспансеризациа иахрыжьит.
Адунеизегьтәи аԥсуа-абаза конгресс Аԥсны ақыҭақәа ирҭааны афбатәи адиспансеризациа мҩаԥнагеит.
Уажәазы ргәабзиара гәарҭеит Аҷандаратәи, Абӷархықәтәи ашколхәыҷқәеи арҵаҩцәеи. Адиспансеризациа ҩ-етапкны имҩаԥысит. Аԥхьа ршьа арҭеит азеиԥш анализ аҟаҵареи ашьақар иалоу ашәареи рзы. Анаҩс аҳақьымцәа алҵшәақәа рнапаҿы ироуз ала ахәыҷқәеи адуцәеи хаҭа-хаҭала ирыдыркылеит. Агәаҭарақәа мҩаԥыргон "Аԥсны ареабилитологцәа рассоциациа" ахаҭарнак Арзадин Агрба, акардиолог Ирина Фет-оглы, ЕКГ ҟазҵо амедеиҳәшьа Раиа Бороловец, аендокринолог Иулиа Кәыбраа, ахәыҷтәы ҳақьымцәа Ангелина Оҭрԥҳаи Наталиа Роговеи, аневролог Саида Кәанџьариа, ахәда ҳақьым Хатуна Какәылиа, абла ҳақьым Фатен Абаза.
Аҳақьымцәа ирыцхраауан Аконгресс аусзуҩцәа. Апациентцәа ранкетақәа еиқәдыршәон, ихадырҭәаауан, иҵегь аспециалистцәа ирыдҵаалараны иҟаз ашәҟәынҵа рырҭон. Адиспансеризациа иамҽханакит 130-ҩык инареиҳаны ауааԥсыра.